VSC Sklep I Cp 452/2020
Datum: 2020-12-03T01:00:00.000+01:00
ecli: ECLI:SI:VSCE:2020:I.CP.452.2020
sodisce: Višje sodišče v Celju
oddelek: Civilni oddelek
institut: vročilnica kot javna listina - vročanje sodnih pisanj na podlagi fikcije vročitve - pravočasnost pritožbe
jedro: Toženec zgolj s trditvami, da ga pismonoše nikoli ne obvestijo o sodnih pošiljkah, da bi jih lahko sam dvignil, pravilnosti vročitve, ki izhaja iz vročilnice (obvestila sodišču o vročitvi) ne more izpodbiti.
zveza: ZPP člen 142, 224

## Jedro

Toženec zgolj s trditvami, da ga pismonoše nikoli ne obvestijo o sodnih pošiljkah, da bi jih lahko sam dvignil, pravilnosti vročitve, ki izhaja iz vročilnice (obvestila sodišču o vročitvi) ne more izpodbiti.

## Izrek

Pritožba se zavrže.

## Obrazložitev

1. Z izpodbijanim sklepom je sodišče prve stopnje zavrglo pritožbo kot nedovoljeno.

2. Toženec v pritožbi navaja, da je gornji sklep na dne 22. 9. 2020 našel v svojem nabiralniku ter da ga o pisanjih nikoli ne obvestijo.

3. Pritožba je prepozna.

4. Toženec zgolj s trditvami, da ga pismonoše nikoli ne obvestijo o sodnih pošiljkah, da bi jih lahko sam dvignil, pravilnosti vročitve, ki izhaja iz vročilnice (obvestila sodišču o vročitvi) ne more izpodbiti. Ne gre namreč za toliko določne, pa tudi ne za dokazno podprte trditve, da bi bilo moč z njimi dokazati, da so v vročilnici, ki je javna listina, dejstva neresnično ugotovljena oziroma da je sama listina nepravilno sestavljena (224. člen Zakona o pravdnem postopku – v nadaljevanju ZPP).

5. Tožencu je bilo obvestilo o prispeli pošiljki z izpodbijanim gornjim sklepom vročeno puščeno v hišnem predalčniku na dne 13. 6. 2020. Ker pisanja v 15-dnevnem roku na pošti ni dvignil, se šteje, da mu je bilo pisanje vročeno na dne 28. 6. 2020 (142. člen ZPP). Toženčeva pritožba, vložena na dne 23. 9. 2020, je prepozna, saj je rok osmih dni za vložitev pritožbe iztekel 7. 7. 2020. 6. Pritožbo, ki je bila vložena prepozno, je bilo tako potrebno zavreči (352. člen ZPP). Iz tega razloga utemeljenosti ostalih pritožbenih navedb, s katerimi toženec izpodbija pravilnost sklepa prvostopnega sodišča, ni bilo moč presojati.